Kaapstad-droogte: Strenger waterbeperkings om die draaiFoto: Pixabay.com Wes-Kaapse damvlakke is tans minder as 20%, dit is 0,8% laer as ŉ week gelede. Met die laaste 10% van ŉ dam se water wat grootliks nie bruikbaar is nie, beteken dit die damvlakke is effektief op 9,7%. Waterverbruik is egter steeds op 666 miljoen liter, wat meer is as die teiken van 600 miljoen liter water. “Inwoners word daaraan herinner dat water slegs gebruik mag word om te drink, mee te was en te kook,” het Xanthea Limberg van die burgemeesterskomitee vir informele nedersettings, water en afvaldienste gesê. “Strenger maatreëls sal hierdie week ingestel word. Die presiese beperkings sal nog deur die raad vasgestel word, maar ŉ algehele verbod op (onder andere) alle besproeiing, volmaak van swembaddens en die was van motors word aanbeveel.” Limberg het gesê die Stad neem ook kennis van gerugte oor watergehalte in Kaapstad. “Met die laaste 10% van ŉ dam se volume is dit moeilik om die water tot aanvaarbare standaarde te behandel. Ons het egter nog nie hierdie vlak bereik nie. Die water is veilig om te drink.” Intussen het Anton Bredell, minister van plaaslike regering, omgewingsake en ontwikkelingsbeplanning, gesê die damvlakke is ŉ groot kommer voor die verwagte reënvalperiode. Hy het gesê rampbestuurspanne bly op hoë gereedheid indien sake sou vererger. “Volgens die jongste data is Voëlvleidam tans 14,7% vol, Tweewaterskloof 13,4% en Clanwilliam-dam 6%. Die situasie bly ernstig,” het Bredell gesê. Hy het gesê die provinsiale regering stel ŉ aantal kort- en mediumtermynplanne in werking om die situasie aan te spreek. Hy maan die publiek om steeds water te bespaar wanneer dit wel begin reën, na verwagting binne die volgende paar weke. “Ons moet seker maak dat die damvlakke herstel. Suid-Afrikaners moet nog baie leer oor hoe om water verantwoordelik te gebruik.” Die jongste damvlakke volgens die nasionale departement van water en sanitasie: